Powder Alarm

Powder Alarm («kruttalarmen») var en massiv folkelig reaksjon på et raid utført av britiske soldater under kommandoen til general Thomas Gage, den kongelige guvernør i Massachusetts, kort tid før den amerikanske uavhengighetskrigen. 1. september 1774 konfiskerte britiske soldater krutt og andre militære forsyninger i et overraskende raid nær Boston. Denne ekspedisjonen alarmerte landsbygda, og amerikanske patrioter mobiliserte i frykt for at krigen var nær forestående. Selv om det viste seg å være falsk alarm, førte Powder Alarm til at alle som var innblandet gikk mer forsiktig frem de neste dagene, og gav patriotene en «mobiliseringsøvelse» før slagene ved Lexington og Concord syv måneder senere.

Ekspedisjon

General Gage hadde ansvaret for å gjennomføre den svært upopulære Intolerable Acts og forsøkte å hindre krigsutbruddet og å holde fred mellom flertallet av amerikanske patrioter (whigs) og minoriteten lojalistene (tory). Han trodde at måten å gjøre dette på, var å ta militære forsyninger lagret i Massachusetts.

Tidlig om morgenen den 1. september 1774 ble en styrke på rundt 260 britiske regulære soldater rodd fra Boston opp Mystic-elva til et landgangssted nær Winter Hill i dagens Somerville. På den tiden var området del av byen Charlestown som var en separat enhet fra Boston. Fra der av marsjerte de rundt 1,6 km til krutthuset som fremdeles står på Powder House Square, Somerville, hvor det største lageret av krutt i Massachusetts ble holdt. Sheriffen gav kongens tropper nøklene til bygningen, og etter soloppgang fjernet de alt kruttet. De fleste av soldatene returnerte til Boston samme vei som de kom, men en liten kontingent marsjerte til Cambridge, fjernet to feltkanoner og tok dem til Boston til fots over Great Bridge og opp Boston Neck.

Reaksjon
Denne handlingen utløste en avbrutt marsj mot Boston den neste dagen av tusenvis av irregulære soldater, mange fra landsbyer i New England utenfor Massachusetts, som hadde hørt falske rykter om væpnet konflikt og fortsatte britiske troppeforflytninger. Etter at de fikk korrekt etterretning, returnerte denne militsen til sine hjem. En folkemengde av rasende patrioter forfulgte noen få lojalister ut av Cambridge og fikk sheriffen som overrakte nøklene til bygningen til å signere en ed om at han aldri ville håndheve Intolerable Acts eller adlyde Gage sin kommando.

Den rasende reaksjonen til befolkningen overrasket Gage, og en annen planlagt ekspedisjon ble avlyst. Gage konsentrerte sine tropper i Boston, og sendte bud etter forsterkninger fra London.

Etterspill

Etter Powder Alarm, var militsstyrker i New England mer forsiktige med sine forsyninger og mer bestemt på å skaffe seg opplysninger om Gage sine planer og troppeforflytninger. Paul Revere spilte en betydelig rolle i å distribuere denne informasjonen på grunn av hans geografiske posisjon i Boston, hans sosiale posisjon som håndverker fra middelklassen i kontakt med alle sosiale klasser og hans politiske posisjon som velkjent patriot som organiserte og drev med propaganda.

Patriotledere i New England møttes i Worchester 21. september 1774 og oppfordret landsbymøter til å organisere en tredjedel av militsen til spesialkompanier av minutemen som alltid skulle være klar til å marsjere. De innførte også et system av ekspressryttere og alarmer som skulle vise seg å bli avgjørende i Lexington og Concord. Den tidligere lovforsamlingen i Massachusetts møttes i oktober på tross av Massachusetts Government Act og erklærte seg som den første provinsielle kongress. Den opprettet en sikkerhetskomité modellert etter et organ med samme navn under den engelske borgerkrig og den anbefalte at en fjerdedel av militsen skulle brukes som minutemen.

Lagre av krutt, vanligvis henvist til av lojalistene som «kongens krutt» og av patriotene som «militsens krutt», ble båret vekk fra fortene i Newport og Providence i Rhode Island og New London i Connecticut og distribuert til militsene i landsbyer langt borte fra kysten. Fort William and Mary i Portsmouth i New Hampshire, bevoktet av seks britiske soldater, ble overtatt av irregulære soldater fra New Hampshire den 15. desember etter en kort skuddveksling uten alvorlige skader og forsyningene der led en lignende skjebne.

En styrke på rundt 240 britiske soldater ble sendt for å konfiskere våpen i Salem i Massachusetts søndag 27. februar 1775. De ble stoppet av en liten folkemengde som hevet en bro på deres bro og ertet dem mens andre flyttet kanonen i sikkerhet og sendte etter hjelp fra nærliggende landsbyer. Til slutt ble broen senket og den britiske hær fikk undersøke festningen hvor kanonen hadde vært. De returnerte til sine skip mens de ble mobbet av en voksende styrke av irregulære soldater som marsjerte i takt ved siden av dem.

Disse blodløse konfliktene om militærforsyninger virket, både for deltagerne og historikere som kan se på saken i etterkant, som veien til uunngåelig åpen krigføring. Men det må huskes at var det ikke for disse hendelsene som akselererte ut av kontroll i viktige øyeblikk, kunne også slagene ved Lexington og Concorde den 19. april 1775 også ha vært en ny Powder Alarm-marsj uten omkomne eller sårede.

Litteratur
Fischer, David Hackett. Paul Revere's Ride. New York: Oxford University Press, 1994. ISBN 0-19-508847-6.
Raphael, Ray. The First American Revolution: Before Lexington and Concord. New York: The New Press, 2002.

Den amerikanske uavhengighetskrigen
Konflikter i 1774
Massachusetts' historie